—

‚Članak 15. Oznake ‚Export’ i ‚Extra’ Nakon što je sir ‚Parmigiano Reggiano’ dozrijevao 18 mjeseci, Konzorciju se može podnijeti zahtjev za upotrebu oznake ‚Parmigiano Reggiano Export’ (vidjeti sliku 3.) ili ‚Parmigiano Reggiano Extra’ (vidjeti sliku 4.). Da bi mu se mogle dodijeliti te oznake, sir mora ispunjavati zahtjeve potrebne za oznaku ‚Parmigiano Reggiano scelto sperlato’ [što znači ‚provjerena vrhunska kvaliteta’] u skladu s člankom 7. Certificiranim kolutovima sira koji su dozrijevali 18 mjeseci može se dodijeliti pravo na upotrebu tih oznaka čak i ako su premješteni iz područja proizvodnje radi nastavka postupka dozrijevanja, ali u tom je slučaju potrebno postići dogovor s Konzorcijem kako bi on mogao provesti svoje aktivnosti nadzora. Sve troškove postupka označivanja snosi podnositelj zahtjeva.’ mijenja se kako slijedi: „Članak 15. Oznake ‚Export’ i ‚Premium’ 1. Nakon što je sir ‚Parmigiano Reggiano’ dozrijevao 18 mjeseci, Konzorciju se može podnijeti zahtjev za upotrebu oznake ‚Export’. Da bi mu se mogla dodijeliti ta oznaka, sir mora ispunjavati zahtjeve potrebne za oznaku ‚Parmigiano Reggiano scelto sperlato’ u skladu s prilogom navedenim u članku 7. 2. Nakon što je sir ‚Parmigiano Reggiano’ dozrijevao 24 mjeseca, Konzorciju se može podnijeti zahtjev za upotrebu oznake ‚Premium’. Da bi mu se mogla dodijeliti ta oznaka, sir mora ispunjavati zahtjeve potrebne za oznaku ‚Parmigiano Reggiano scelto sperlato’ u skladu s prilogom navedenim u članku 7. Svaku je seriju zrelog sira potrebno podvrgnuti senzorskom ocjenjivanju te se pravo na upotrebu te oznake dodjeljuje samo siru koji u okviru tog postupka ocjenjivanja ostvari bolje rezultate od prosječnih sireva ‚Parmigiano Reggiano’, u skladu s načinima rada koje je propisao Konzorcij. 3. Certificiranim kolutovima sira koji su dozrijevali 18 mjeseci može se dodijeliti pravo na upotrebu tih oznaka čak i ako su premješteni iz područja proizvodnje radi nastavka postupka dozrijevanja. 4. Sve troškove postupka označivanja snosi podnositelj zahtjeva.”. Izmijenjen je naslov članka, pri čemu je pojam „Extra” zamijenjen pojmom „Premium”. Neobvezna oznaka „Extra” uklonjena je jer se nije upotrebljavala s obzirom na to da se po značajkama i svojstvima može zamijeniti neobveznom oznakom „Export” koja se upotrebljava češće. Umjesto oznake „Extra” uvedena je nova neobvezna oznaka „Premium” kako bi se proizvođače potaknulo da poboljšaju kvalitetu i produlje razdoblje dozrijevanja sira „Parmigiano Reggiano”. Budući da je oznaka „Premium” uvedena kao kategorija vrhunske kvalitete, primjenjuje se na sireve koji ispunjavaju zahtjeve potrebne za oznaku „Parmigiano Reggiano scelto sperlato” (što znači „provjerena vrhunska kvaliteta”) te su dozrijevali najmanje 24 mjeseca. Osim toga, svaka serija zrelih sireva mora se i ispitati kako bi se osiguralo da njihova senzorska svojstva odgovaraju toj oznaci, u usporedbi s prosječnim sirom „Parmigiano Reggiano”. Budući da su neobvezne oznake povezane sa sirevima „Parmigiano Reggiano”, smatralo se nepotrebnim uključiti i riječi „Parmigiano Reggiano” na te neobvezne oznake pa su one uklonjene. Nadalje, kako bi se uklonila ograničenja u pogledu grafičkog dizajna, logotipovi neobveznih oznaka više se ne propisuju Pravilima o označivanju. Isto tako, više se ne navodi obveza sklapanja ugovora s Konzorcijem kako bi on mogao provesti svoje nadzorne aktivnosti jer zapravo nije riječ o nadzornoj aktivnosti, nego o dodjeli odobrenja za upotrebu neobvezne oznake pod određenim uvjetima. Riječ je o manjoj izmjeni jer se odnosi na oznake koje se mogu upotrijebiti za neobvezno označivanje proizvoda nakon što je proizvod već certificiran. Prilog „Klasifikacija proizvoda” Dodana je odredba kojom se pojašnjava na koju se fazu „životnog vijeka” sira odnosi „klasifikacija proizvoda”.